Flyfoto fra 1952 som viser Vallø Oljeraffineri og lager samt arbeiderlandsbyen på halvøya Valløy i nåværende Tønsberg kommune. Her produserte Esso Norge og selskapets forgjengere smøreoljer, asfalt og annet i perioden 1905–2001. I 1950 kom anlegget i drift etter bombeangrepet sist i krigen 1940-1945. På stranda til venstre sees deponi for syrebek, giftig produksjonsavfall. Foto: Arkivverket 
**Vallø Oljeraffineri** var et oljeraffineri og lager på halvøya Valløy 5 km øst for Tønsberg by i Vestfold. Her produserte Esso Norge, og selskapets forgjengere, smøreoljer, asfalt og annet i perioden fra 1905 til 2001. Mot slutten av andre verdenskrig våren 1945 ble anlegget bombet av allierte fly. 53 nordmenn omkom sammen med et ukjent antall tyske soldater.

Historikk
---------

Vallø Oljeraffineri i 1932. Midt i bildet sees pumpehuset og til høyre vaskeri for filterduket. I Valløbukta bak ligger et hvalkokeri. Foto: Arkivverket 
Tanker og bygg ved raffineriet i 1924 Foto: Arkivverket 
Raffineriet omkring 1960 Foto: Arkivverket 
Petroleumsvirksomheten på industristedet Vallø startet da A/S Petroleums- & Maskinoljeraffineriet, Skandinavias første oljeraffineri,[] ble etablert i 1899. Første destillasjonsmester var østerrikeren Frantz Drtina.

Selskapet gikk imidlertid konkurs og A/S Vallø Oljeraffineri ble satt i gang samme sted i 1905. Dette var det første anlegget i Norge for raffinering av råolje til ferdigprodukter som bensin og smøreoljer. Produktene ble distribuert av Østlandske og Vestlandske Petroleumscompagnier som fra 1919 samarbeidet med Amerikansk Petroleumscompagni og fra 1953 ble samlet i ett selskap under navnet A/S Norske Esso (fra 1999 underlagt ExxonMobil).

I mellomkrigstida nådde virksomheten et høydepunkt med over 100 ansatte og arbeiderboliger i landsbyen på Vallø. På det meste bodde det omkring 500 personer på øya.

25. april 1945, knappe to uker før freden, ble raffineret, som var kontrollert av tyske okkupasjonsmyndigheter under krigen, angrepet av britiske bombefly. Hensikten kan ha vært å ramme oljeforsyningene til tyske ubåter. Lagertankene ved raffineriet skal imidlertid nesten ha vært tomme. Bombardementet ødela anlegget, mange av husene omkring og også tapetfabrikken på Vallø. 53 nordmenn og et ukjent antall tyske soldater ble drept. Raffineriet ble gjenreist og fortsatte produksjonen fra 1950.

Etter at Esso-raffineriet på Slagentangen 9 km lenger nord kom i drift i 1961, la raffineriet på Vallø gradvis om til hovedsakelig å produsere asfalt. Denne produksjonen opphørte i 1993. Siden var stedet importterminal for kjemiske produkter og sentrallager for smøreoljer til alle Essos bensinstasjoner i Norge. All virksomhet opphørte i 2001.

I 2015 begynte arbeidet med å fjerne store mengder miljøfarlig avfall fra den tidligere smøreoljeproduksjonen ved raffineriet. Fram til 1964 ble det sluppet ut 30 000 tonn giftig syrebek og blekejord (fullerjord), og de gamle avfallsdeponiene omfatter cirka 120 mål. Omkring 200 000 kubikkmeter masse, eller bortimot 2000 lastebillass, skal gaves opp, fjernes og renses.

* Vallø oljerafineri (1925) Foto: ArkivverketVallø oljerafineri (1925) Foto: Arkivverket
* Fra tapperiet på 1920-tallet Foto: RiksarkivetFra tapperiet på 1920-tallet Foto: Riksarkivet
* Laboratoriet (1932) Foto: RiksarkivetLaboratoriet (1932) Foto: Riksarkivet
* Anlegg for utskifting av syrebekk. Foto fra 1932. Foto: RiksarkivetAnlegg for utskifting av syrebekk. Foto fra 1932. Foto: Riksarkivet
* Tankbil fra Østlandske Petroleumscompagni på anlegget da tyskerne hadde kontrollen under krigen 1940–1945. Foto: Bernt Tollefsen (1911–1945)/RiksarkivetTankbil fra Østlandske Petroleumscompagni på anlegget da tyskerne hadde kontrollen under krigen 1940–1945. Foto: Bernt Tollefsen (1911–1945)/Riksarkivet
* «Tankbåt» med oljetønner, for kysttrafikk i Norge. Foto fra krigen. Foto: Bernt Tollefsen (1911–1945)/Riksarkivet«Tankbåt» med oljetønner, for kysttrafikk i Norge. Foto fra krigen. Foto: Bernt Tollefsen (1911–1945)/Riksarkivet
* Raffineriet i ruiner etter det britiske bombardementet 25. april 1945 da 53 nordmenn og et ukjent antall tyske okkupasjonssoldater ble drept. Foto: ArkivverketRaffineriet i ruiner etter det britiske bombardementet 25. april 1945 da 53 nordmenn og et ukjent antall tyske okkupasjonssoldater ble drept. Foto: Arkivverket
* Tankbiler ved administrasjonsbygget i 1952 Foto: RiksarkivetTankbiler ved administrasjonsbygget i 1952 Foto: Riksarkivet

Se også
-------

* Bombingen av Vallø, 1945

Referanser
----------

1. 1 2 3 4 5 6 7 8 9  «ExxonMobil om historien til Vallø Oljeraffineri». Arkivert fra originalen 2. februar 2017. Besøkt 29. januar 2017.
2. 1 2 3  Om planene for opprydding i syrebekdeponiene (artikkel fra 2015)

Eksterne lenker
---------------

* (en) Vallø Oljeraffineri – kategori av bilder, video eller lyd på Commons
* Søkbar digitalkopi av Vidar Zakariassen: *Valløy - et industristed med tradisjoner og mangfold : 1999 - 100 år med petroleumsvirksomhet* (utgitt av Esso Norge i 1999)
* Om Vallø Oljeraffineri side 25–27 i Ulf Erichsen: *Vallø, verket og menneskene : en historisk oversikt over Vallø* (1995)
* Vallø og omegn historilag om Vallø oljeraffineri
* Søkbar digitalkopi av *Esso-raffineriene Slagen-Valløy* (presentasjonshefte fra Esso 1974)

Portal: Vestfold

|  |  |
| --- | --- |
| Oppslagsverk/autoritetsdata | VIAF
 |